季奕枉詩送行借審知韻奉別并呈伯元
作者：趙蕃
朝代：宋

paragraphs: 往年敵來如破竹，九州泛若浮海粟。
鄭公仗節守馮翊，毅然可殺不可辱。
飄流南浮適茲里，平生行事耳目熟。
幾回下馬過其墳，溪水洄洄抱山足。
季孫甚才耻爲吏，哦詩欲效雲臺谷。
四篇贈我勞我行，入手爲之三過讀。
君家涇縣亦工此，知者尚稀凡眼肉。
會看入洛似機雲，不應如我但碌碌。